1Nae bulaanu, Omwaami niyeecha yaamanya ati Abafalisaayo bali bamalire ohuwulira bati Yesu yali ali ohuholaanga, handi nabatiisa abeeki bandi ohuhiraho Yowaana 2(byahaba mbwe Yesu mweene haba siyabatiisaanga, ohutusaho abeeki bae bong'ene), 3yeecha yaatula mu Buyudaaya mani yawaawo yacha e Galilaaya. 4Nae byali bimubaanja ohuba ohuhalakania mu Samaria. 5Mani sakira yeecha mu siko sihuluundu sya Samaria, esilaangwa siti Sikari, aambi nende omukunda ku Yakobbo yabeeresa omusyaani wae olaangwa Yosefu. 6Esulo ya Yakobbo yosi yali abweene awo, mani sakira, koti lu Yesu yali najong'ere muno, koti luyali nakeenda olukeendo lwae olwo, yeecha yehala endulo w'esulo eyo. Chali chiri aambi we saa chisaasaba ch'esideete. 7Omuhasi wundi Musamaria yatula eyo yeecha hu sulo ohwo ohudaya amaachi. Yesu yeecha yamuboolera ati, “Mbeeho amaachi k'ohung'wa.” 8Olwohuba abeeki bae bali baweereo nibachiire mu siko sihuluundu ohukula ebyohulya. 9Omuhasi Musamaria oyo yeecha yamuboolera ati, “Sibeere sitye mbwe, Omuyudaaya, yaasaba amaachi k'ohung'wa, ese omuhasi Omusamaria?” Olwohuba Abayudaaya sibali nende sibaholera alala nende Abasamaria. 10Yesu yamukobolamo ati, “Oba obeere nomanyire esiyaanwa sya Nasae sino, nende oyo ali ohuhubooleraanga ati, ‘Mberese esy'ohung'wa,’ niiwe oba omusabire, mani aba ahuberese amaachi k'obulamu.” 11Omuhasi oyo yeecha yamuboolera ati, “Omwaami, ewe owuma esiindu sy'ohudayira, handi esulo yino ndeeyi muno; otusa yena amaachi k'obulamu ako? 12Ewe ohiraho Yakobbo seefwe, owatuberesa esulo yino, handi omweene yaying'waamo, nende abasyaani bae alala nende ebyaayo byae?” 13Yesu yamuboolera ati, “Buli muundu yeesi ong'wa hu maachi kano, achia ohulumwa obuluwo handi, 14nae buli muundu ong'wa hu maachi kanja ohumuberesa, haba siyahalumwe obuluwo daawe; olwohuba amaachi kanja ohumuberesa, kacha ohumweholamo omwaalo kuhulukusa okumuba amaachi k'obulamu butaakama.” 15Nae omuhasi oyo yamuboolera ati, “Omwaami, mberese amaachi kano, mani haye ohulumwa obuluwo oba haye ohwichanga ano ohudaya.” 16Nae Yesu yamuboolera ati, “Cha, olaange wamwo, mani mwiche ano.” 17Nae omuhasi oyo yamukobolamo ati, “Haba siindi nende wamwange.” Yesu yamuboolera ati, “Oli owadyeeri noboola oti, ‘Haba siindi nende wamwange’; 18olwohuba obeere nende abasaacha bataanu, handi kata nende oyo yooli nae bulaanu, haba siwamwo; sino oboolere obwadyeeri.” 19Nae omuhasi oyo yamuboolera ati, “Omwaami, mbona endi oli omunabbi. 20Baseefwe benamiraanga Nasae hu lugulu luno; nae oboola oti Yerusaalemu nisyo esifwo sibaandu bohoyeere ohwiinamiramo Nasae.” 21Yesu yamuboolera ati, “Muhasiiwe, fukiirira bimboola, esiha siicha, si bandu batahenamirengemo Nasae Saabwe hu lugulu luno, oba mu Yerusaalemu. 22Eng'we mwiinamira bi mutaamanyire; nae efwe, hwiinamira bi humanyire, olwohuba obuwonia butula mu Bayudaaya. 23Nae esiha siri ohwiicha, handi mbawo syolere, si balaami badyeri bacha ohwiinamira Nasae Saabwe mu mwooyo nende mu bwadyeeri, olwohuba abafwana batyo, nibo ba Nasae Laata adaha bamwiinamire. 24Nasae Mwooyo niye, handi abo abamwiinamira bahoyeere bamwiinamire mu mwooyo nende mu bwadyeeri.” 25Nae omuhasi oyo yamuboolera ati, “Manyire endi, Mesaaya ali ohwiicha (oyo owalaangwa mbwe Kristo); nae niyaheeche, achia ohutwekesa ebiindu byoosi.” 26Nae Yesu yamuboolera ati, “Ese olomaloma naawe, nise oyo.” 27Mu biha byeene ebyo, abeeki bae nibemao beecha. Bawuka muno ohubona Yesu naali ohulomaloma nende omuhasi, nae abulao owamuteebaho kata ati, “Odaha siina kose lwasiina oli ohulomalomaanga nende omuhasi oyo?” 28Mani omuhasi oyo yeecha yaleha awo esyoongo yae, mani yacha mu siko sihuluundu, mani yaboolera abandu bamwo ati, 29“Mwiicha mubone omuundu owumboleere ebyo byoosi bindaholaho. Wuno anyala ohuba naali niye Kristo?” 30Mani abandu beecha beeyiha nibatula mu siko sihuluundu esyo nibeecha eyiri Yesu. 31Mu biha ebyo, abeeki bae bamusaba nibaboola bati, “Rabbi (Omweekesa), lyaho mberi.” 32Nae Yesu yababoolera ati, “Ndi nende ebyohulya bi eng'we mutaamanyireho.” 33Nae abeeki bae bachaaka ohuteebana abeene-na-beene bati, “Aliwo omuundu wundi omuleteereho ebyohulya?” 34Nae Yesu yeecha yababoolera ati, “Ebyohulya byaange nibyo ohuhola ebyoyo owanduma byadaha, handi nende ohumaliirisa omulimo kwae. 35Simubolaanga muti, ‘Chidong'ere emyoosi chine chong'ene ni ekesa lyoola’? Mbaboolera endi mutingaaleho mubone koti lu mikuunda cheengere nichoolere ohukesa. 36Oyo yeesi okesa aduhana omuheemba, mani yabuusa ebyaamo by'obulamu butaakama, mani omuundu owaanya nende okesa, banyale ohusangaalira alala. 37Olwohuba olukaado luboola mu bwadyeeri bweene luti, ‘Omuundu wundi ataaka nae owundi niye okesa.’ 38Ese ndabatuma ohukesa ebyo bimutahalaabanira; abandu bandi nibo abahalaabani, mani eng'we mwingire mu mirimo chaabwe.” 39Mani Abasamaria bandi ohutula mu siko sihuluundu esyo, beecha bamufukiiriramo ohweema hu buloli bw'omuhasi oyo mbwe, “Yambooleere buli siindu syoosi sindaholaho.” 40Mani Abasamaria abo nibeecha yi Yesu yali, bamusaba bati adoong'e nabo; mani Yesu yadoong'a nabo endaalo chibiri. 41Mani Abasamaria bangi muno beecha bamufukiirira ohweema hu mboosi yae. 42Abandu abo beecha baboolera omuhasi oyo bati, “Sisiri mbwe ni hulwa emboosi chao nicho echikera nihufukiirira, olwohuba abeene humalire ohwewuliirira, mani humanyire huti, mu bwadyeeri bweene, wuno niye Omuwonia w'esyaalo.” 43Endaalo echo chibiri nichawa, Yesu yeecha yaatula awo yacha e Galilaaya. 44Olwohuba Yesu mweene yali amalire ohuboola ati, omunabbi siyeswaangamo oluyaali mu syaalo syae. 45Mani niyeecha e Galilaaya, Abagalilaaya beecha bamwakaanira bulai, koti lubali bamalire ebiindu byoosi bi yali aholere mu Yerusaalemu hu sidyaalo, olwohuba bosi bali nibacha hu sidyaalo. 46Mani Yesu yeecha yakobola handi mu Kaana esye Galilaaya, yiyali yaholera amaachi kaaba efwiini. Nae e Kaperanaumu yaliyo omuhunuufu yi musyaani wae yali omulwae. 47Mani niyawulira ati Yesu yali atulire mu Buyudaaya yeechere mu Galilaaya, yeecha yaacha yamwekweeda yeeche ewaye awonie omusyaani wae oyo, olwohuba yali ali aambi ohufwa. 48Yesu yesi yeecha yamuboolera ati, “Notabona obulolero nende eby'amaya haba sochia hufukiirira daawe.” 49Nae omuhunuufu oyo yakobola mu Yesu ati, “Omwaami, ewe yicha engo omwaana wange nasisiiri ohufwa.” 50Nae Yesu yamuboolera ati, “Wao; omusyaani wao achia ohuba omulamu.” Omusaacha oyo yeecha yafukiirira mu mboosi yi Yesu yamuboolera, mani yekobolerayo engo wae. 51Nae niyali hwawao, abahalaabani bae beecha babukaanana nae mani bamuboolera bati, omusyaani wae oyo yali amalire ohulamuha. 52Mani yeecha yabateeba esiha syeene si yachaakiramo ohukobolamo obulamu, nabo bamuboolera bati, “Ekulo busa, hu saa ya chitaanu-na-chibiri niwo yi muyaka kwamutuliraho elalira.” 53Nae simwaana yamanya busa ati, eyo niyo eyali esaa yi Yesu yamubooleraho ati, “Omusyaani wao achia ohuba omulamu”. Mani omweene yesi yafukiirira, nende edaala lyae lyoosi. 54Sino syali esilolero syohubiri si Yesu yahola niyali naamalire ohutula e Buyudaaya niyeechere e Galilaaya.
lug_Latn